KOMISSION ASETUS (EY) N:o 1030/2009,

annettu 29 päivänä lokakuuta 2009,

erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisten muutosten hyväksymisestä (Pecorino Romano (SAN))

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annetun neuvoston asetuksen (EY) N:o 510/2006 (1) ja erityisesti sen 9 artiklan 2 kohdan toisen virkkeen,

sekä katsoo seuraavaa:

Komissio on asetuksen (EY) N:o 510/2006 9 artiklan 1 kohdan ensimmäisen alakohdan mukaisesti ja kyseisen asetuksen 17 artiklan 2 kohdan nojalla tarkastellut Italian pyyntöä muuttaa komission asetuksella (EY) N:o 1107/96 (2) rekisteröidyn suojatun alkuperänimityksen ”Pecorino Romano” eritelmää.

Pyynnön tarkoituksena on eritelmän muuttaminen pakkauksen merkintöjä koskevia edellytysten tarkentamiseksi, jotta kuluttaja saa mahdollisimman tarkkaa tietoa tuotteen lähtöisyydestä. Jos tuotanto tapahtuu kokonaisuudessaan eritelmässä ilmoitetulla alueella, on katsottu aiheelliseksi merkitä alueen tunnus tuotteeseen nimityksen tunnuksen viereen.

Komissio on tarkastellut kyseessä olevaa muutosta ja katsonut sen olevan perusteltu. Koska muutos on asetuksen (EY) N:o 510/2006 9 artiklan mukaisesti vähäinen, komissio voi hyväksyä sen ilman kyseisen asetuksen 5, 6 ja 7 artiklassa kuvattua menettelyä,

ON ANTANUT TÄMÄN ASETUKSEN:

1 artikla

Muutetaan suojatun alkuperänimityksen ”Pecorino Romano” eritelmä tämän asetuksen liitteen I mukaisesti.

2 artikla

Yhteenveto, joka sisältää eritelmän tärkeimmät kohdat, on tämän asetuksen liitteessä II.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

(1) EUVL L 93, 31.3.2006, s. 12.

(2) EYVL L 148, 21.6.1996, s. 1.

LIITE II

YHTEENVETO

Neuvoston asetus (EY) N:o 510/2006 maataloustuotteiden ja elintarvikkeiden maantieteellisten merkintöjen ja alkuperänimitysten suojasta

”PECORINO ROMANO”

EY-nro: IT-PDO-0117-0017-26.1.2006

SAN (X) SMM ( )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen

Nimi : MINISTERO DELLE POLITICHE AGRICOLE E FORESTALI Osoite : Via XX Settembre 20, 00187 Roma RM, ITALIA Puhelin : +39 0646655104 Faksi : +39 0646655306 Sähköposti : saco7@politicheagricole.gov.it

2. Hakijaryhmittymä

Nimi : Consorzio per la Tutela del Formaggio Pecorino Romano Osoite : Corso Umberto I 226, 08015 Macomer NU, ITALIA Puhelin : +39 078570537 Faksi : +39 078572215 Sähköposti : — Kokoonpano : Tuottaja/jalostaja (X) muu ( )

3. Tuotelaji

Luokka 1.3 – Juustot

4. Eritelmä

(yhteenveto asetuksen (EY) N:o 510/2006 4 artiklan 2 kohdan mukaisista edellytyksistä)

4.1 Nimi

”Pecorino Romano”

4.2 Kuvaus

Pecorino Romano (SAN) on tuoreesta lampaan täysmaidosta valmistettu kypsytetty kiinteä juusto. Sen valmistukseen käytettävän lampaanmaidon on oltava peräisin 4.3 kohdassa määritetyn alueen tiloilta. Juusto on kulutukseen saatettaessa lieriön muotoinen, tasapintainen, läpimitaltaan 25–35 cm ja korkeudeltaan 25–40 cm. Se painaa tahkon koon mukaan 20–35 kg. Juuston kuori on sileä, väriltään luonnonvalkea tai kellertävä, joskus erityisen suojaavan kerroksen peittämä. Juustomassan rakenne on tiivis tai siinä voi olla pieniä hajanaisia reikiä. Juustopalojen väri vaihtelee valkoisesta hieman kellertävästä selvästi kellertävään. Pöytäjuustoksi tarkoitettu juusto on aromaattista ja hieman kirpeää; raasteeksi käytettävä kypsempi juusto on kirpeää, voimakasta ja miellyttävää. Pecorino Romano -juustolla on tunnusomainen aromi. Juuston kuiva-aineen rasvapitoisuus on vähintään 36 %.

4.3 Maantieteellinen alue

Sardinian ja Lazion alueet sekä Grosseton maakunta

4.4 Alkuperätodisteet

Tuotantoprosessin vaiheita valvotaan rekisteröimällä kaikissa vaiheissa sekä tulevat että lähtevät määrät. Tämän valvonnan avulla ja kirjaamalla kasvattajat, juustolat, kypsyttäjät ja pakkaajat sekä tuotteiden määrät valvontaviranomaisen asianmukaisesti ylläpitämiin rekistereihin varmistetaan tuotteen jäljitettävyys. Valvontaelin valvoo tuotantoeritelmän ja siihen liittyvän valvontasuunnitelman määräysten mukaisesti kaikkien rekistereihin merkittyjen fyysisten henkilöiden ja oikeushenkilöiden toimintaa.

4.5 Valmistusmenetelmä

Maidolle voidaan tehdä lämpökäsittely, ja siihen voidaan lisätä kotoperäisiä maitohappobakteereita sekä tuotantoalueelta peräisin olevia kantoja. Maito saostetaan 38–40 °C:n lämpötilassa lisäämällä siihen samalla tuotantoalueella kasvatettujen lampaiden karitsoista saatua luonnollista juoksutetta. Juoksetettu maito kuumennetaan 45–48 °C:n lämpötilaan. Suolaaminen voidaan tehdä kuivasuolauksella ja/tai liuossuolauksella. Juuston kypsymisaika on viisi kuukautta, kun kyseessä on pöytäjuusto, ja kahdeksan kuukautta, kun kyseessä on raasteeksi käytettävä juusto. Juusto voidaan peittää värittömällä tai mustalla suojakerroksella. Juustonvalmistus tapahtuu lokakuun ja heinäkuun välisenä aikana.

Maidontuotannon, Pecorino Romano -juuston valmistuksen ja kypsytyksen sekä tuotteen merkitsemisen on tapahduttava 4.3 kohdassa määritellyllä alueella.

4.6 Yhteys maantieteelliseen alueeseen

Luonnonympäristön osalta voidaan todeta, että tuotantoalueella vallitsevat erityislaatuiset ilmasto- ja maaperäolosuhteet. Inhimillisten tekijöiden osalta on tärkeää mainita juuston perinteinen ja laajalle ulottuva asema kuluttajamarkkinoilla.

4.7 Valvontaelin

Valvontaelin täyttää standardin EN 45011 vaatimukset.

Nimi : OCPA Osoite : Zona industriale Macomer c/o Consorzio Latte, 08015 Macomer NU, ITALIA Puhelin : +39 0785742196 Faksi : +39 0785742197 Sähköposti : ocpa.cert@tiscali.it

4.8 Merkinnät

Pecorino Romano -juustotahko merkitään tähän tarkoitukseen käytettävällä muotilla; merkintä tehdään tahkon kylkeen. Merkinnässä on nimity”Pecorino Romano” ja sen tunnus, provinssia ilmaiseva kirjainlyhenne, juustonvalmistajan tunniste sekä tuotantovuosi ja kuukausi.

Nimityksen tunnus muodostuu yhtenäisellä tai katkoviivalla tehdystä kulmistaan pyöreästä vinoneliöstä, jossa on tyylitelty uuhenpää ja sen alapuolella nimitys ”Pecorino Romano”.

Tunnuksen ohella voidaan käyttää myös alueen tunnusta. Alueen tunnus merkitään tahkon kyljessä olevan nimityksen tunnuksen viereen, jos tuotanto on kokonaisuudessaan tapahtunut kyseisellä alueella.